
PARLAMENTUL ROMÂNIEI

CAMERA DEPUTAŢILOR

Comisia pentru tehnologia informaţiei şi comunicaţiilor

Plx nr.160/2015
AVIZ

asupra propunerii legislative pentru modificarea Ordonanţei nr.89 din 29 august 2000 privind unele măsuri pentru autorizarea operatorilor şi efectuarea înscrierilor în Arhiva Electronică de Garanţii Reale Mobiliare
În conformitate cu prevederile art.95 din Regulamentul Camerei Deputaţilor republicat, Biroul permanent a trimis, Comisiei pentru tehnologia informaţiei şi comunicaţiilor, spre avizare propunerea legislativă pentru modificarea Ordonanţei nr.89 din 29 august 2000 privind unele măsuri pentru autorizarea operatorilor şi efectuarea înscrierilor în Arhiva Electronică de Garanţii Reale Mobiliare (PLx nr.160/2015).
Propunerea legislativă are ca obiect modificarea Ordonanţei nr.89 din 29 august 2000 privind unele măsuri pentru autorizarea operatorilor şi efectuarea înscrierilor în Arhiva Electronică de Garanţii Reale Mobiliare, cu modificările și completările ulterioare, în sensul instituirii unei interdicții cu privire la dobândirea calității de operator autorizat/agent împuternicit care efectuează înregistrarea avizelor de înscriere în Arhiva Electronică de Garanţii Reale Mobiliare (AEGRM), pentru persoana care este parte în contractul/operațiunile asimilate care stă la baza înscrierii sau în avizul de înscriere.

Consiliul Legislativ a avizat favorabil propunerea legislativă, cu observaţii şi propuneri, conform avizului nr. 848/22.07.2014.
Senatul a respins propunerea legislativă în ședința din 25 februarie 2015.

Guvernul susține adoptarea acestei inițiative legislative sub rezerva însușirii observațiilor.

Prin conținutul și obiectul de reglementare, propunerea legislativă face parte din categoria legilor ordinare, iar în aplicarea dispozițiilor art.75 alin.(1) din legea fundamentală, Camera Deputaților este Cameră decizională. 
Potrivit prevederilor art.61 din Regulamentul Camerei Deputaţilor, republicat, membrii Comisiei pentru tehnologia informaţiei şi comunicaţiilor au dezbătut propunerea legislativă şi au hotărât, cu majoritate de voturi a membrilor prezenţi, avizarea favorabilă a acesteia. 
 VICEPREŞEDINTE,  

Ionuț Cristian Săvoiu

